Direktiva 2000/40/ES Evropskega parlamenta in Sveta

z dne 26. junija 2000

o približevanju zakonodaje držav članic o zaščiti motornih vozil pred podletom od spredaj in o spremembah Direktive Sveta 70/156/EGS

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti, zlasti člena 95,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 251 Pogodbe [3],

ob upoštevanju naslednjega:

(1) S Sklepom 97/836/ES [4] je Svet s privolitvijo Evropskega parlamenta pooblastil Skupnost, da pristopi k Sporazumu Gospodarske komisije ZN za Evropo (ECE), podpisanemu v Ženevi 20. marca 1958 in spremenjenemu 16. oktobra 1995, o sprejetju enotnih tehničnih predpisov za cestna vozila, opremo in dele, ki jih je mogoče vgraditi in/ali uporabljati na cestnih vozilih, ter pogojih za medsebojno priznavanje homologacij, podeljenih na podlagi teh predpisov.

(2) S pristopom k omenjenemu sporazumu je Skupnost soglašala z določenim seznamom pravilnikov, ki so bili uvedeni na podlagi tega sporazuma. Ta seznam vključuje Pravilnik ZN/ECE R št. 93 [5].

(3) Da bi se zmanjšalo število smrtnih primerov v prometnih nesrečah na evropskih cestah, je treba ukrepe, uvedene s Pravilnikom ZN/ECE R št. 93, takoj vpeljati v postopek ES-homologacije, določen z Direktivo Sveta 70/156/EGS [6], in tudi zato, da bi se izboljšala zaščita potnikov v osebnih avtomobilih in lahkih tovornih vozilih pri čelnem trku s težkimi tovornimi vozili ter da bi proizvajalci takih naprav in vozil, opremljenih s takimi napravami, lahko pridobili ES-homologacijo, če izpolnjujejo tehnične zahteve omenjenega pravilnika.

(4) V skladu z načeloma subsidiarnosti in sorazmernosti, kakor sta določeni v členu 5 Pogodbe, ciljev te direktive zaradi obsega in učinkov ukrepov, predloženih na zadevnem področju, ni mogoče doseči na ravni držav članic, lahko pa se bolje dosežejo na ravni Skupnosti. Ta direktiva ne presega tistega, kar je potrebno za doseganje njenega cilja, namreč ES-homologacije.

(5) Ta direktiva je ena od posamičnih direktiv, ki jo je treba upoštevati v okviru postopka ES-homologacije. Zato se določbe, opredeljene v Direktivi 70/156/EGS, ki veljajo za vozila, sisteme, sestavne dele in samostojne tehnične enote vozil, uporabljajo za to direktivo.

(6) Zaradi velikega števila prometnih nesreč, v katerih so udeležena gospodarska vozila z maso večjo od 3,5 tone, je treba za izboljšanje varnosti v cestnem prometu s to direktivo sprejeti določbe o teh vozilih kot obvezne, ne da bi pri tem čakali na nadaljnje dopolnitve ES-homologacije za to kategorijo vozil.

(7) Direktivo 70/156/EGS je treba ustrezno spremeniti –

SPREJELA NASLEDNJO DIREKTIVO:

Člen 1

V tej direktivi:

"vozilo" pomeni vsako motorno vozilo, kakor je določeno v oddelku A Priloge II k Direktivi 70/156/EGS;

"naprava za zaščito pred podletom od spredaj" pomeni napravo za zaščito pred podletom od spredaj, ki je predvidena za del vozila in se lahko homologira kot samostojna tehnična enota skladno s členom 2 Direktive 70/156/EGS.

Člen 2

1. Od 10. avgusta 2001 ali šest mesecev po datumu objave, če je besedilo iz člena 3 objavljeno po 10. februarju 2001, države članice ne smejo zaradi razlogov v zvezi z zaščito vozila pred podletom od spredaj:

(a) zavrniti podelitve ES-homologacije ali nacionalne homologacije za tip vozila ali za tip naprave za zaščito pred podletom od spredaj; ali

(b) prepovedati registracije, prodaje ali začetka uporabe vozil ali naprave za zaščito pred podletom od spredaj, ki se šteje za samostojno tehnično enoto,

če vozila ali samostojne tehnične enote ustrezajo zahtevam te direktive.

2. Od 10. avgusta 2003 države članice:

(a) ne smejo več podeljevati ES-homologacije ali nacionalne homologacije za tip vozila ali za tip naprave za zaščito pred podletom od spredaj kot samostojne tehnične enote;

(b) morajo zavrniti registracijo, prodajo ali začetek uporabe novih vozil ali novih naprav za zaščito pred podletom od spredaj kot samostojnih tehničnih enot

zaradi razlogov v zvezi z zaščito pred podletom od spredaj, če niso izpolnjene zahteve te direktive;

3. Upravne določbe, ki urejajo ES-homologacijo, so navedene v Prilogi I.

Področje uporabe te direktive ter tehnične zahteve, ki morajo biti izpolnjene za podelitev ES-homologacije, so navedene v Prilogi II.

Člen 3

Pravilnik št. 93 Gospodarske komisije ZN za Evropo se objavi v Uradnem listu Evropskih skupnosti do 10. februarja 2001.

Člen 4

Direktiva 70/156/EGS se spremeni, kakor sledi:

1. Priloga I se spremeni, kakor sledi:

(a) Točka 2.3.4 se nadomesti z naslednjim:

"2.3.4 Širina skrajne prednje osi (merjena med skrajnimi zunanjimi točkami pnevmatik, pri čemer se ne upoštevajo izbokline pnevmatik v bližini točke dotika s podlago) :…"

(b) Vstavijo se naslednje točke:

"9.22 Zaščita pred podletom od spredaj

9.22.1 Risba delov vozila, ki so pomembni za zaščito pred podletom od spredaj, tj. risba vozila in/ali šasije z lego in obesitvijo najširše prednje osi, risba vgradnje in/ali pritrditve zaščite pred podletom od spredaj. Če zaščita pred podletom ni ločena naprava, mora biti iz risbe jasno razvidno, da so bile upoštevane predpisane mere: …

9.22.2 Za ločeno napravo popoln opis in/ali risba zaščite pred podletom od spredaj (vključno z nosilci in deli za pritrditev), ali če je homologirana kot samostojna tehnična enota, homologacijska številka: …".

2. Priloga V se spremeni, kakor sledi:

(a) V Delu I se doda naslednja točka:

"Predmet homologacije | Direktiva št. | Objava v Uradnem listu | Uporablja se za kategorijo vozila |

M1 | M2 | M3 | N1 | N2 | N3 | O1 | O2 | O3 | O4 |

57. Zaščita pred podletom od spredaj | 2000/40/ES | L 203 z dne 10.8. 2000, str. 9 | | | | | X | X" | | | | |

(b) V Delu II se doda naslednja točka:

"Predmet homologacije | Št. pravilnika ECE | Sprememba | Dopolnilo | Popravek |

57. Zaščita pred podletom od spredaj | 93 | – | – | –" |

Člen 5

1. Države članice sprejmejo zakone in druge predpise, potrebne za uskladitev s to direktivo, najpozneje do 10. avgusta 2001. Vendar, če je besedilo iz člena 3 objavljeno po 10. februarju 2001, države članice izpolnijo to obveznost v roku šestih mesecev po omenjeni objavi. O tem takoj obvestijo Komisijo.

Države članice uporabljajo te predpise od 10. avgusta 2001, ali če je bilo besedilo iz člena 3 objavljeno po 10. februarju 2001, šest mesecev po omenjeni objavi.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila pomembnejših predpisov nacionalne zakonodaje, ki jih sprejmejo na področju, urejenem s to direktivo.

Člen 6

Ta direktiva začne veljati na dan njene objave v Uradnem listu Evropskih skupnosti.

Člen 7

Ta direktiva je naslovljena na države članice.

V Luxembourgu, 26. junija 2000

Za Evropski parlament

Predsednica

N. Fontaine

Za Svet

Predsednik

J. Coelho

[1] UL C 89, 30.3.1999, str. 11.

[2] UL C 209, 22.7.1999, str. 8.

[3] Mnenje Evropskega parlamenta z dne 27.10.1999 (UL C 154, 5.6.2000, str. 50), Skupno stališče Sveta z dne 27.3.2000 (UL C 178, 27.6.2000, str. 1) ter Sklep Evropskega parlamenta z dne 17.5.2000.

[4] UL L 346, 17.12.1997, str. 78.

[5] Ekonomska komisija ZN za Evropo, dokument E/ECE/324.

[6] UL L 42, 23.2.1970, str. 1. Direktiva, nazadnje spremenjena z Direktivo 98/91/ES Evropskega parlamenta in Sveta (UL L 11, 16.1.1999, str. 25).

--------------------------------------------------

SEZNAM PRILOG

PRILOGA I: | Upravne določbe za ES-homologacijo |

Dodatek 1: | Opisni list o ES-homologaciji naprave za zaščito pred podletom od spredaj kot samostojne tehnične enote |

Dodatek 2: | Opisni list o ES-homologaciji tipa vozila glede na vgradnjo naprav za zaščito pred podletom od spredaj, homologiranih kot samostojne tehnične enote |

Dodatek 3: | Opisni list o ES-homologaciji tipa vozila glede na zaščito pred podletom od spredaj |

Dodatek 4: | Vzorec certifikata o ES-homologaciji (za tip naprave za zaščito pred podletom od spredaj kot samostojne tehnične enote) |

Dodatek 5: | Vzorec certifikata o ES-homologaciji (za tip vozila glede na vgradnjo naprav za zaščito pred podletom od spredaj, homologiranih kot samostojne tehnične enote) |

Dodatek 6: | Vzorec certifikata o ES-homologaciji (za tip vozila glede na zaščito pred podletom od spredaj) |

Dodatek 7: | Vzorec oznake ES-homologacije |

PRILOGA II: | Področje uporabe in tehnične zahteve |

--------------------------------------------------